
Atenţie, 
aici sălăşluieşte inima lui! 

despre care unii spun că ar fi 
o inimă obişnuită de om. 
Eu însă nu-i cred. 



autorul 



to Bridie 



Seria aceasta de poeme n-ar 
fi apărut dacă autorul nu s-ar fi 
bucurat din partea doamnei 
Măria Sava de toată înţelegerea şi 
susţinerea. 

Pe deplin îndatorat! 



„Şi în animale, şi în plante 
există o părticică a Duhului, 
fiindcă şi în ele există viaţă, 
iar acolo unde este viaţă 
este şi Duhul Sfânt." 

Sfântul Luca al Crimeei 



în loc de introducere 



omul mic gândeşte: 



„Eu sunt Omul de Stâncă născut 
nicăieri, călcând pe drumul ăsta de 
maculatură nu am fraţi şi sub greutatea mea 
cuvintele celorlalţi vor scrâşni şi se vor 
frânge. 

Eu nu-mi împărtăşesc setea cu nimeni 
şi mă adăp numai din apa izvoarelor proprii 
ce-mi susură prin vene. Cum stau aşa, prins 
între Alfa şi Omega, structura din care sunt 
făcut nu-mi permite niciun fel de renunţare. 
Vântul, câteodată, îmi aduce din valea 
gleznelor mele zvonul unor insecte 
chemându-se oameni, însă platoşa mea de 
fildeş îl respinge şi acesta se-ntoarce 
întodeauna la ei sub forma unui ceas zdrobit 
de perete. Şi e corect! 

Ce munte se ocupă cu studiul 
insectelor? Entomologia este un exerciţiu 
inventat numai şi numai pentru insecte, cum 
e şi iubirea sau alte asemenea goange. Nu 
datorez nimănui nimic - meditează pentru 
sine omul mic - şi aerul pe care sunt nevoit 
a-1 respira cu ceilalţi îmi este suficient pentru 
a da conţinut conceptului de < umanitate >. 



Câteodată, scuturând din umeri, din 
plictiseală mai mult decât dintr-un 
sentiment înălţător de milă, trimit spre ei 
semne ale dărniciei mele: cuvinte 
preschimbate-n stânci de gheaţă. 

Asta este arta mea - o artă minerală - 
egală şi neîndurătoare pentru ei toţi. Cu 
misticismul ei strivesc insectele din vale." 



Robinson Crusoe 



fraţilor mei 



Nu am mulţi fraţi 
doar o mare albastră 
sub cortul ei de lumină 
stau cu Vineri la masă. 



song: Tracy Chapman - Behind The Wall 



Emanuel Pope 



Căderea 



Din nou 

firimituri pe coaja albă de hârtie 
din nou 

moartea târându-şi trupul prin albia lunii 

privită ca renunţarea 

umbra sa ne pare o năframă voievodală. 

La durere însă se participă fără zgârcenie 

nu-i aşa? 

din tot sufletul 

cum numai voinicii ştiu s-o facă 

la vreme de beţie şi de nuntă 

vin toate deodată 

cu neamuri şi scroafe 

până şi judecăţile au modul lor elegant 

de a-şi da arama pe faţă 

sigur 

fiecăruia i se va dărui numai atât cât a înţeles 

după sunetul inimii sale de javră 

cât a adunat şi cât a iubit 

zbaterea, trecerea, înălţarea 

pe sânii lumii, pe propriile braţe 

pe faţa tuturor celor ce nu au contenit 

a contempla nepăsători, în tăcere 

căderea. 

şi apoi 

în câtă pâine să te preschimbi Tu, Doamne 
când viaţa, aici 
nici vie nici moartă 
umilă prihană 

ca o pasăre plânge în mâna vânătorilor ei? 

o haită de lupi cât o mie de săbii 
îmi aleargă prin sânge! 



song: Sergei Rachmaninoff - Praise the 
Lord 

...am călătorit 

lui Joni Stoian 



apoi am călătorit mult 

până la capătul pământului şi până la capătul 
zilelor mele 

călătorind cum călătoresc zmeii vara 

sau câinii sălbatici turbaţi de foame 

ori licuricii zănatici prin întunericul 

unei carcase putrezite de cal 

şi auzeam peste mine venind din afară 

zgomotul unor neobosite perechi de aripi 

nenumărate aripi 

şi cum eram trist ca o lebădă albă 

noaptea visam asemenea unui gutui rodind 

speranţe împrejurul lunii: 

„Sunt îngerii, băiete!", îmi spuneam 

„... sunt îngerii veniţi să te ajute!" 

altfel, nu eram idiot pe de-a-ntregul 

şi dimineaţa, când îmi spălam faţa în izvorul 

propriei lucidităţi 

ştiam că nu era decât murmurul nepotolitei 

pofte de sânge 

muşte, numai muşte 

dând târcoale universului meu. 

„un arhanghel niciodată nu şi-a lipit 
urechea sa sfântă de inima frântă a unui 
stârv de cal" 

şi porneam din nou la drum 

cu jumătăţile mele de om şi de fiară 

abia respirând înăuntru. 

... am mers mult 

până la capătul pământului şi până la capătul 
zilelor mele 

cum, odată, numai marii pustnici însetaţi de 

suferinţă obişnuiau să meargă 

ori licuricii zănatici prin întunericul 

fără milă al unei carcase putrezite de cal 

rugându-mă 

- cu tot mai mare greaţă - 
privind scârbit spre nodul din cuvinte 
şi azi şi mâine insidios şi crud 
orice-ntreb mi se reverberează-n oase 
pustiul şi el 

nu-i uşă-n care să mă-ncred 
nu-i prag pe care să mă aşez 
toţi caii au obosit să mai aştepte 
şi câmpul este tot mai alb de oase. 
Intre cadavre nu există nicio formă 
de comunicare 

doar o empatie sumară, surdă 

ca o licoare curgând tăcută 

dintr-o parte-n alta 

neconvingător ca-n filme 

sau cum vedem că se-ntâmplă între lumea 

vieţuitoarele mării şi lumina plăpândă a lunii 

sau cum există între lumea pietrelor 

şi lumea metalelor 

sau între lumea de-aici şi lumea de-acolo 
şi atât. 

... am mers prea mult 
aş spune 

atât de mult, încât de-acum aud lumina 
cum se frânge 

geme ca o tablă-ndoită în mâna celui 

ce a plămădit pământu' 

cutie a unei rezonanţe amare 

e greu de-nchipuit, dar nici nu simt 

vreun fel de milă 

din plânsul ei mă cheamă 

tot drumul străbătut 

sfârşitu-mi e aproape 

şi-ncep să râd cum n-am mai râs de mult... 



song: PinkFloyd - Wish You Were Here 

din peripeţiile Sfântului Gulliver 

lui Emanuel Stoica 



Haideţi să vorbim despre lucrurile noastre 
sfinte, particulare şi intime 
punând mâna pe rană, mâna când e cuţit 
când e pradă 

haideţi să ne simţim acasă, concitadini 
cetăţeni puternici 
împreună cu 96 % dintre noi 
care sunt antisemiţi, rasişti, şovini. 
Nu e uşor 

patria niciodată nu s-a dovedit a fi 
o plapumă moale 

să ne aşezăm, aşadar, lângă focul din vatră 

al străbunilor noştri 

şi să ne privim în ochi 

fără prea multe cuvinte: 

eu sunt singur, tu eşti ungur 

imediat se face frig! 

când ultimul ţigan ar putea deveni 

un vers iubit într-o lume de proză. 

Ce luciri capătă absenţa! 

parcurgând aerul dintre noi 

cu plumbul în vene 

în România cuvântul ori e gheaţă, ori e piatră 

cineva îmi şopteşte că sunt plecat 

dintr-o directivă greşită 

şi că Bucureştiul tolerează altfel de gesturi 

acum 

deci mult mai bine ar fi să vorbim despre gay 
şi despre viaţa lor intimă 

moment în care toţi, dar absolut toţi 

ne vom jura de complezenţă 

că avem cel puţin doi prieteni printre ei. 

Şi toate parcă-s desprinse 

din peripeţiile Sfântului Gulliver 

noul secol ne va înghiţi cu fruntea deschisă. 

Eu beau neîncetat din paharul neîncrederii 

îmi cunosc bine conaţionalii 

niciun român n-ar trăi liniştit lângă farfuria 

„murdară" a unui hindus 

şi câţi nu s-ar strânge de gât 

noroc cu Big Brother... 

Vai! vouă 

vai nouă - lume închisă 
alfabetul iubirii se-nvaţă din casă 
pragul e trist 
crucea-i pe masă 

plopul urăşte salcâmul din preajmă... 
Altfel 

toate sunt cum au fost 

„şi plângă poeţii poema lor vană" 1 

banul e viu, e isteţ 

în inima noastră iubim rotunjimea 

maxim profit, deplin interes 

ce mai contează? 

aceiaşi stăpâni infailibili acasă. 

song: 4 Non Blondes - What's Up 



1 George Bacovia, Poemă finală 

ascunde, poete, întristarea 



Ascunde, poete, întristarea 

acceptă nevolnicia fiinţei tale 

cum ai accepta orice plecare 

din pliurile existenţei tale 

a venit timpul să ieşi în cetate 

măsurând întristarea cine să mai creadă 

în tine 

soarele o vară numai despre asta ţi-a vorbit 
dar tu, nu 
nu şi NU! 

Singur umblând prin spaţiul timpului tău 

cu valijoara de hârtie şi cele câteva gânduri 

care abia mai amintesc de tine 

te consolezi (deşi viaţa pare că îţi derutează 

paşii) 

cu privirea pierdută înspre buchetul tău 
de femei galbene 

din glastra închipuirii neastâmpărate 

se revarsă peste pieptul tău numai ţărână 

e pământ, dar tu strigi şi te bucuri: apă, APĂ! 

„florile au întrecut eternitatea", îţi spui 

şi ăsta ţi se pare un vers reuşit 

suficient într-atât încât cu dor şi pasiune 

nu încetezi 

a măsura nepăsarea 

ascunzîndu-le tuturor gustul tău 

pentru oameni 

Iubitorule, păcatul tău de moarte 
are de-acum un nume exotic: webul. 
Ai devenit de nerecunoscut. 
Ce tigru flămând se hrăneşte cu ceară? 
tu, cel mai bun dintre toţi extraterestrii 
va purta minciuna şi numele tău? 
ori... ba! 

Odată, puteai aşeza pe culori şi reflexii 

toate frunzele toamnei 

încrezător în spiritul dovedit temerar 

acum scufundându-se, acum revenind 

de sub ape. 

Ce e iubirea, poete? 

stau pânzele tale în văzul tuturor 

acoperite de cuvinte 

doar geniul te desparte 

de Toulouse-Lautrec, însingurat mincinos 

cu lentila ta şlefuită în piaţă nu mai poţi 

încânta nicio umbră 

cariu în lemnul iubirii 

ascuns, singur, tăcut 

din ce în ce mai politicos cu durerea 

pe neauzite 

rabzi şi râzi cu visele şi cărţile tale 
când plângi, vorbele te trădează. 
Of, falsificatorule de cuvinte 
Dumnezeu te-a luat chiriaş din milă 
invenţie teribilă a rafinamentului în artă 
eşti tu 

Poetul, care a uitat de cetate 
amarul tău de fiinţă nevolnică 
priveşte-te în semenul tău de pe stradă 
şi învaţă. 

am autor, caut text 

lui Sorin Tunaru 



ce norocoşi sunt unii plecaţi în căutarea 
autorului! 

O, Doamne, ce norocoşi sunt 
viaţa, sigur, nu e o femeie cinstită 
şi mă-ntreb oare ce mănâncă 
dimineaţa, la prânz şi seara 

- oh, nu! nu, viaţa! 

ei îi cunosc bine meniul 

şi colţii înfipţi adânc din umăr până-n inimă 

oare ce beau ei 

cei cu textul mereu la îndemână? 
ce beau ei când este lună plină? 
şi lună plină e în fiecare vineri 

- mie aşa mi se-ntâmplă - 

şi inimii mele de javră străină 

mereu, numai şi numai vineri 

ca-ntr-un carusel 

cineva se ocupă 

de tot ce urmează chenzinei 

şi e musai „de verde" 

cum verzi îmi par cuvintele toate 

coborând peste mine 

în şuvoi de lumină 

necoapte 

virgine 

în fiecare vineri 
când e lună plină. 

azi a lovit din nou... 

prietenilor 



Azi, România supusă m-a lovit din nou 
peste faţă 

cu braţul ei de utilaj greu balcanic 
universul mi s-a înclinat la cel puţin 
30 de grade 

şi pe chip mi-a apărut mira 
stam mut şi cineva de sus hotărât deversa 
acum toate lucrurile nefolositoare 
unei societăţi 

peste lumina unei mări mustind 
de inimi calde. 

asta mi-a readus în memorie, fără efort 
întreaga mizerie a unei adolescenţe 
batjocorite 

şi toate jurămintele ce se năşteau atunci 
în mintea tinerelor fire de iarbă 
şi pe obrazul pe care mi-1 pregăteam 
a-1 întoarce vieţii 

mi-a înflorit din nou ca un stigmat ruşinea. 

îmi era silă de mine şi de toţi care veneau 

să mă asigure că şi-au rupt 

cu propriile mâini 

din trupul lor de zăpadă 

câte o bucată de pâine 

şi că e un gest de nespusă tandreţe 

rostogolirea muntelui de gheaţă 

peste oameni. 



28 



Voinicul în piele de javră 



vorbele lor aveau toate darul de-a ucide 

ca napalmul 

şi sub imperiul pustiitor 

al aceluiaşi soare roşu 

numai cei născuţi din părinţi luceferi 

mai puteau scăpa doar cu semne 

până şi ecoul tăia afară în carne vie 

ca briciul. 

- ... de câte răni e nevoie, tată, pentru a zidi 
o cetate? dar o conştiinţă? 

şi tare mult mi-aş fi dorit să am azi 
sub ochii mei, o lupă 
ca în livada pomilor odată tineri 
odată visători 

să pot privi mai bine spre vechiul meu cerc 
de prieteni 

acum îngustându-se din ce în ce mai mult 
brutal... ca viaţa. 

King Kong, ascultă-mă bine 

memoriei eroilor 
revoluţiei din dec'89 



King Kong, ascultă-mă bine 

am veşti mari pentru tine: 

„vremea maimuţelor a trecut!" 

asta-i vestea cea bună 

când vremea trădării se coace 

cine trădează sau pică 

nu mai contează deloc 

dar tu asta o ştii cel mai bine! 

Acum vine vestea prea bună: 

„ziua ta s-a pornit" 

şi din lăcaşul ei de sub lună 

de ieri, alergând hămesit 

speră-n curând să te-ajungă din urmă 

Căţelul Pământului, numai asta mi-a spus 

o noapte-ntreagă plimbându-şi cu sârg 

pe struna viorii 

limba şi colţii de plumb. 

De aceea îţi zic: timp nu mai este deloc 

strânge totul în grabă 

tot ce n-ai tăvălit prin făină 

arde, amanetează: 

scrisori, documente... 

de mâine te urc în călească 

spre locul de fum unde o salvă de tun 

te aşteaptă. 

Nu plânge şi nu-ţi fie teamă 
gorilele crapă mereu ca-n filme: 
tot cu pieptu' săltat înainte 
tot cu ochii pizdiţi de lumină. 

Eu voi veni să te salt cum am spus 

- ce termen de odată :) 

la câţiva ani după moarte 

la câţiva ani după stingerea gărzii 

când trupul îţi va fi ajuns într-atât 

cât să-mi încapi fără taine-n valiză. 

Cu tine aşa comod aşezat 
voi zbura apoi fericit 

efeb-naripat sub soarele vieţii celei adevărate 
spre Câmpia Libertăţii Depline 
unde nemuritori mă aşteaptă 
să jucăm miuţa cu sfecla ta seacă. 



22 decembrie 2014 



P.S. mama voastră de comunişti, tatălui 
vostru liber-cugetător din cerul vostru de 
securişti! 

în final toţi veţi muri şi peste ani... un nepot 
sau un strănepot din neamul oamenilor 
drepţi tot va juca fotbal cu craniile voastre 
seci pe Câmpia Libertăţii Depline. 

...ca norocul de rar 

Măriei Sava 



de câte ori reuşesc să prind o fărâmă 
din cel care sunt 

de sub tăişul de umbră al apelor murdare 

şi reflectez cu ochi ieşiţi ca de melc 

printre zăbrelele colţilor de rechin 

la lumea ce acum mă ascunde 

acum mă aruncă 

pentru a mă frânge 

deasupra talazurilor vieţii 

nu pot mulţumi îndeajuns zeilor 

şi plâng de fericire! 

Zilnic 

pe nemâncate 
delicat 

meticulos sub ghilotina lunii 
ca un grădinar cu trandafirii săi 
plivesc răbdător din blana mea de javră 
firele lăsate-n urmă de hoarda hienelor cu 
faţă de om. 

- ce spaimă ciudată despică apele?! - 
sub greutatea lor inima mi se frânge 
ieftină şi proastă... ca pâinea 

... dintre noi câţi or mai fi în viaţă? 
cât abur tot atâta sânge. 

dar eu am o patimă uriaşă 

de pământ norocos 

în mijlocul furtunii 

ca o insulă fără astâmpăr mă simt 

nu mă opresc 

la zgomotul valului 

şi continui să dansez subţire 

elegant pe marginea asta de hârtie 

îngustă ca o lamă de cuţit 

într-o lume dezlănţuită 

într-o lume născând neîntrerupt valuri 

numai valuri 

şi hiene... 

în spectacolul naufragiului de trupuri 

desprinse 

şi de vise 

dansez, dansez, dansez 
şi nu pot mulţumi îndeajuns zeilor 
pentru că ştiu şi văd cât de sigur mă-ndrept 
spre tine - 

Promontoriu al Prieteniei Veşnice! 



song: Indila - Derniere Danse 

geaca galbenă de fâş 

lui Budeanu Stanică 



viaţa se anunţa radioactivă 

îşi îmbrăcase iarăşi geaca ei de fâş galbenă 

nu mă întrebaţi care 

când a trecut pe lângă mine ploua teribil 

eram pe stradă 

veneam de la muncă 

şi nu dădeam pe ea niciun ban 

i-am auzit doar materialul impermeabil 

trecând pe lângă mine 

laş, taşşş 

un sunet pe care îl ştiam de demult 
apoi 

oricât m-am străduit, n-am mai auzit nimic 

câine de soi, caut un stăpân mai bun! 

Virginiei Paraschiv 
şi lui Mihai Gonea 

Nu ştiu din ce pricini, dar m-am calificat 
şi pot, azi, să vă confirm 
- în deplinătatea facultăţilor mele mintale - 
că sunt ogar 

pe scurt, ogarul lui Dumnezeu 
şi, deseori 

Acesta mă foloseşte în „petrecerile" Sale 
juvenile 

recunosc - deloc frumos 

şi de cele mai multe ori rânjesc prosteşte 

cu buza umflată în lumina lumii 

dar asta nu ar fi nimic 

se spune că dincolo de „toate" ar exista 

ceva inedit 

un fel de pedigree umblând năuc 
prin venele mele 
vedeţi bine 

de aceea şi sunt cotat ca un ogar de soi. 

Eu vă iubesc! - iertaţi-mi dezinvoltura - 

a devenit ca un instinct 

unii îl numesc „falsitate" 

alţii îi spun „sentiment de apartenenţă 

corelativ la umanitate" 

nu ştiu 

precum confraţii mei canini sunt tot ce 
s-ar putea numi mai „dulce". 

Un lucru însă mă face... oare să vă spun?! 

TRIST, da' trist rău... 

Că tot ce ademenesc 

tot ce iubesc 

- aşa fără de prihană 

(cum pică bine la unele texte) 

iertate fie-mi păcatele de câine! - 

Domnul, stăpânul meu 

ucide şi-şi aduce în casă 

pradă. 

E plină sala de trofee 

răsună de triumful său de vânător. 

câinele Dingo 

lui Cargo, căţeaua lup 



Ai venit, Doamne, în pustiul meu 

şi mi-ai poruncit să nu mă vând oamenilor 

sufletul mi l-ai hărăzit să se hrănească 

din singurătate ca o fiară 

lumina să mi-o culeg din ceaţa zilelor 

obositoare şi grele ca anii 

şi trupul să mi-1 apăr împovărat sub haina 

umilinţei. 

Iar pentru a mă feri din calea 
trădării cuvintelor 

la plecare, ai luat cu tine şi graiul meu. 
A fost prima şi ultima oară când 
te-am adulmecat, Doamne 
şi când mi-am îndreptat spre 
umbra picioarelor Tale gura mută 
şi ochii umezi 
Tu nu mai erai 
deşi mă iubeai 

desi, dinainte, ştiai tot nesomnul 
din ascunzişul inimii mele 



nările mele spre suflarea-Ţi cerească se 
roagă 

De ani de zile vieţuiesc înconjurat 

numai de pustiuri 

ele nu mă văd şi nu mă miros 

însă eu le cunosc pe de rost 

fiecare meteahnă 

fiecare aromă, fiecare umbră 

fiecare colţişor, fiecare adiere 

a inimii lor de plumb 

şi am încetat demult să mai sângerez 

la întunecare 

aerul fierbinte al deşertului a devenit 
casa mea. 

nările mele spre suflarea-Ţi cerească se 
roagă 

Acoperit de praf, batjocorit 

bântuit de coşmaruri 

pâine încinsă eu însumi în cuptorul roşu 

al deşertului 

îmi rod singurătatea ca pe o piatră 

şi nenumărate zile fără hrană trec 

ca somnul topindu-se în blana mea de vise. 

Adulmec şi aştept 

nările mele spre suflarea-Ţi cerească se 
roagă: 

„Doamne, nu-1 îndepărta pe câinele 
Tău de la miezul pâinii Tale!" 

song: Rachmaninoff - 13. Troparion. Today 
Salvation is Come 

inima mea 

lui Gabi Schuster 



zorii au fost azi aşa: negri 

dacă-mi plimbam un singur deget pe sticla 

fumurie a ferestrei ca să privesc afară 

la urmă îmi rămânea agăţat de el un om mic 

negru 

cum mi s-a mai întâmplat odată jucându-mă 
pe geamul unei cârciumi la Copşa Mică 
ochii îi erau mari, de cărbune 
trupul rotunjor 

şi era tot numai şi numai zâmbet 
ar fi semănat cu un om de zăpadă 
dacă zăpada ar fi fost neagră 
ori 

dacă zăpada ar fi fost roşie 

ar fi semănat tot cu un om de zăpadă 

cum am văzut că păţesc sfinţii şi pruncul Isus 

în Ţările Americii de Sud 

dar eu eram trist 

şi nu înţelegeam ce motive avea 

să-mi zâmbească aşa 

taman azi când zorii erau atât de negri 

şi ca să mă-nveselesc puţin 

am făcut ce fac toţi copiii: l-am luat cu mine 

într-o călătorie 

şi împreună am desenat pe geam o inimă 
mare 

vai! n-o să vă vină a crede 

dar primul care a venit să ne vadă isprava 

a fost cerul 

era atât de albastruuu! 

şi imediat după el, în mijloc 

a apărut şi soarele 

...şi asta în pofida conturului negru 

al inimii mele. 



song: Israel Kamakaiviwo'Ole - Somewhere 
Over the Rainbow 

sub atâtea mări 



unei „recuperări 
pierdute 



Sub atâtea mări 
numai distanţe 
sub atâtea ape 
numai noroi 
mergeam amândoi 
prin sălile goale 
îngenuncheaţi aproape 
în silă 
respirând greu 
unul în altu' 
cu feţe lungi 
ceara stâlpilor de lumânare 
aerul ni se lipise de spate 
şi de zidul încăperilor joase 
răstignit pe tavan cineva picta cerul 
cu smoală 
din penel picura 
imobilul nu era încă dat în folosinţă 
se lucra la detalii 
la izolaţii 
la instalaţii 
geana lumii muşca cu teamă 
zilele se uscau pe mal 
nespălate 
ca sacii 
rând pe rând 

uitate 
femeile şi ele 

„Odată apele mergeau 
braţ la braţ cu poemul 
şi vara pe bulevarde vedeai 
o mare de umbreluţe albastre" 

îi spuneam asta cât să nu moară de foame 

sau de ruşine 

dracu ştie ce era mai rău 

el da semne de oboseală 
din ce în ce mai des se-ncurca în lucruri 
mărunte 
de frică eu mă rugam 

înlăuntrul lui 
ca un peşte în alt peşte 
şi când nu plângeam 
mă temeam de viaţa lui 
de viaţa mea 
de viaţa lumii toată 
asta ne îngreuna mersul înainte 
şi-n plus din aval 
rejectate 
ne loveau 
valurile 
la dreapta apă 
la stânga apă 

el înjura 
se-mpiedica 
lupta cu ele 
la dreapta apă 
la stânga apă 
pe unele le mustra 
pe altele le acoperea cu inima lui bună 
cădea cu vorbele mele 

se izbea de silabe 
la dreapta apă 
la stânga apă 
auzeam lumina cum se frângea ca vreascul 
în jurul lui 

... deşi -l salutau vechi galioane 
deşi mai primea din trecut scrisori de iubire 
deşi cu noaptea trecând 
sirene-i şopteau duios pe la gene. 



song: James Arthur - Recovery 

Cântec 

Florii-Soarelui 



Nu am avut prieteni... ştii bine 
doar cuţite la masă 

stându-ne alături cu aerul cel mai nevinovat 

şi furculiţe şi linguri din prun uscat 

urmate de zeci de confeti 

un carnaval veneţian 

asta ne amuza teribil 

aşteptam umăr lângă umăr 

odată cu noi 

lumea să explodeze dintr-o clipă în alta 
dar nu... 

am crescut săraci într-un cartier bogat 
hrăniţi de mistere 

nici azi şi nici ieri nimic nu era la fel... 

ne minunam în fiecare dimineaţă 

ca doi feţi-frumoşi 

de forţa lucrurilor în viaţă 

pe-atunci nu ştiam cum se nasc visele 

părinţii nici ei 

ca plopii pe stradă 

nevinovaţi şi drepţi 

îmbătrâneau cu mâinile-n sus 

toamna prin oraş îşi anunţau dispariţia 

fire albe purtate de vânt 

ne intrau în gură 

scuipam 

uitam 

şi eram iarăşi veseli 

- Priveşte acolo! îmi spuneai 

... Oh! ai mai văzut aşa ceva? da, uite... 

- Unde? .. 

- Acolo! oamenii încă mai dau semne 
de viaţă... 

- Wow! 

- Vinoooo! 

şi câte minuni nu se iveau chiar din marginea 
blocului! 

BOGAT ORAŞUL TOT SE ÎNVÂRTEA! 

noi încercam să prindem din fugă 
cât mai multe sensuri 
ca într-un puzzle, cât mai multe sensuri 
tu purtai un echipament special 

- un fel de costum de astronaut gen Sputnik 
din care ţi se vedeau numai ochii verzi 

de culoarea vinului 

eu înotam în lumina lor ca Omul din Atlantis 
fără să-mi pese 

steaua Chinei strălucea galben 

cusută pe buzunarele jeanşilor mei evazaţi 

Pământul abia de se zărea 

Dunărea ni se mutase şi ea în călcâie 

plângea proastă ca o salcie peste oraş 

şi toate ar fi trebuit să ne obosească nespus 

dar nu... 

la cinematograful din cartier rula filmul 
indian „LANŢUL AMINTIRILOR" 

nu aveam timp de minciună 

nici de ură 

dar nici de iubire 

altfel, desigur, citisem amândoi în acel aer 
tot ce se putea citi şi ne simţeam zei... 



Oh, Van Gogh! 
cât te urăsc 

tu cu florile tale precum chiparoşii 
de semeţe 

cum n-ai putut să laşi neatins mitul? 

venind după tine, acum 

ce să-i mai pot dărui iubirii mele? 

fiară hulpavă... 

până şi tu m-ai trădat! 



cântec: Măria Răducanu & Maxim Belciug 
-Anda Jaleo! (Federico Garda Lorca) 

singurătate, planetă „rotundă" 



Alia breve, 

mi-am parcurs jumătate din spaţiul 
singurătăţii 

ca să pot ajunge în această Siberie surdă 

autoexilat din aburul copilăriei 

nu am luat cu mine decât un nume de câine 

aici... drumurile pier... dintr-odată 

iar poveştile par să-şi fi smuls demult 

din vorba lor ispita 

e un continent de o melancolie fără margini 
fără porturi 
fără catarge 

de jur împrejur numai uitare 

cândva, uşor ca un poet 
mă înălţăm să privesc peste crenelurile 
de ceaţă ale cetăţii în formă de soare 
... prea uşor s-ar putea spune 

Prietene, nu te-ntrista pentru mine 
extremitatea firească a singurătăţii mele 
îţi este veşnic aproape 
nu-ţi fie teamă 

ca să te recunoască e suficient 

să-i întinzi mâna 

pentru tine ea e atât de blândă... 

Ah! altfel nu m-aş simţi atât de singur. 



song: Beethoven - Moonlight Sonata 

lecţia de istorie 



Măriei Sava 



„Pitatagoreicii spun că geometria 
a fost dată în vileag în felul următor: 
unul dintre pitagoreici şi-a pierdut averea, 
iar după ce i s-a întâmplat aşa i-afost dat 
să se îmbogăţească cu ajutorul geometriei." 

Vita Pythagore 245, Iamblichos 



Am construit o casă: „Itaca" 
ultima baricadă 
ultima fortăreaţă 
azi şi pentru viitor 

pereţi mari, camere multe... ei, nici chiar aşa 
de multe 

şi în pod l-am îngropat pe bunicu': 
Doamne, iartă-mă! 

în sicriu de nuc şi cu cruce celtică la cap 
din piatră 

din piatră neagră şi dură 
fără sunet, fără apă 
ca pe un rege nordic. 

Mâine 

va fi duminică 

duminica bunului Dumnezeu în care El 
s-a odihnit 

Da!... dar eu nu sunt El 

şi la orice nuntire a neamului meu nu a căzut 

nicio stea 

ba, dimpotrivă 

toate au stat ţepene şi vii, cu ochii ieşiţi 
din orbite 

ca becurile de 12 V din instalaţia electrică 
a pomului de Crăciun 
de aceea 

încă din zori voi începe a bea amarnic 

şi voi mânca flămând 

flămând ca un lup fără lună, ca un lup 

fără haită, până în noapte 

în noaptea curvă - mireasă nepoftită 

cu neamurile şi surorile spiritului 

din care mă trag şi pe care nu i-am cunoscut 

şi nici nu i-am înţeles vreodată 

iar din prispa casei, precum câinii în prăsilă 

pruncii lor mă vor privi uimiţi 

dornici vor plânge înainte să-nveţe lecţia 

lecţia unchiului lor 

unchiului lor brun 

iezuitul cel mare, conchistadorul îngâmfat 
şi plin de galbeni zornăitori întors din înalta 
străinătate 

a cărui urmă se umple 
ceas de ceas 
clipă de clipă 

de-o pulbere fină, de-o mireasmă de aur. 

Am dormit 
somn fără vise 
somn greu 
fără dobândă 

nu am nimănui de dat niciun răspuns 

şi luni înainte de răsărit m-am trezit ca nou 

botezat şi am turnat gaz 

Gazzzz, 
pe vorbele toate 
pe vorbele lor 

pe vorbele mele cărora le uitasem şirul 
pe vorbele tuturor cărţilor mincinoase 
şi pe papura casei mele dobrogene care arăta 
ca o fată în zori trecută în zapisul de divorţ 

iar în grădină 

pe când mă plimbam cu restul de gazolină 
am dat nas în nas cu visele mele 
din adolescenţă 
şi ca să scap le-am semnat şi lor în grabă 

un cec 

pe care am scris cu litere de tipar doar atât: 

GAZZZZZ!!! 

Soarele nu m-a trădat 

şi exact la 6 şi 28 de minute 

a fost acolo cum mi-a promis 

şi mi-a zâmbit 

i-am zâmbit şi eu 

ne simţeam amândoi liberi sub cerul mare 
albastruuuuu 

ca doi tâlhari într-o răscruce a Deltei 



50 



Voinicul în piele de javră 



- numai Panait ne mai putea auzi - 
că deh, eram prieteni vechi de mai bine 
de 40 de ani 

şi de emoţie clipper-ul meu occidental 

văzându-1 s-a pierdut cu firea 

s-a scăpat pe el, ce mai tura-vura 

şi la toate astea a răspuns printr-un fior 

magnetic 

şi gata a fost 

flacăra a cuprins ca într-un joc toată băşcălia 



Itaca a devenit trecut 
eu, emigrant 

şi timpul n-a mai găsit alt loc pentru mine 
decât făgaşul lipsit de onoare şi fără 
vinovăţie al istoriei postrevoluţionare 
a României. 



song: Sinead O'Connor - Irish Ways 

Ţipăt... unu, 01, 1! 

Dorinei şi lui Viorel Ploeşteanu 



Imaginează-ţi pentru o clipă că lumea ar fi 
aşa cum ai visat-o 
imaginează-ţi, apoi, cum vine cineva 
şi-ţi loveşte cu brutalitate visul 
lumea visată 
de o mie de ori o loveşte 
şi încă de o mie de ori o izbeşte 
o înjoseşte, îi spulberă tonalităţile 
dacă nu reuşeşti, atunci gândeşte-te 
la un vas de porţelan de Sevres 
ori mai bine la un vas de ceramică veche 

Cucuteni ori Ferigele 
1000 de ani, 2000, 3000 de ani de cultură 
şi acel cineva încă de o mie de ori loveşte 
şi încă 
şi încă... 
la urmă, fă un ultim efort 
şi imaginează-ţi mâinile tale încleştate 
cu furie surdă, neştiută şi oarbă pe mânerul 

obiectului dur care loveşte 
(ştiu! tu nu poţi fi acela, dar imaginează-ţi 
te rog!) 

imaginează-ţi cioburile împrăştiate peste tot 
bucăţile lor de viaţă risipită 
tristeţile lor toate 
speranţele lor spulberate 
dezamăgirile 
şi sentimentul de ireparabil care te va copleşi 
la sfârşit; 

dacă nici aşa, priveşte-ţi în ochi atunci 
indiferenţa zilnică 
jumătăţile de măsură 
calculele, târguielile meschine 
succesele asemeni 
hrănindu-te 
oră de oră 
secundă după secundă 

şi toate astea se-ntâmplă 
sunt extrem de reale 

disperarea copiilor tăi 
într-o lume de cârpă 
niciun glas al bucuriei nu va mai putea 
izbucni 

şi toate astea se-ntâmplă 
sunt extrem de reale 

în timp ce în inima ta caldă de javră 
şinele tău plânge 
neauzit de nimeni 
cum numai îngerii ştiu 
singur 

oh! şi până la suflet mai e mult... 
foarte mult mai e până la suflet 
iar un simplu exerciţiu de imaginaţie, sincer 
niciodată n-ajunge! 

song: John Lennon - Imagine 

ultima noapte albă a muzeelor lumii 

unei sărbătorite 
şi Muzeului Panait Istrati 

în noaptea asta am fost plecat 

şi pe drum am descoperit o nouă formă 

de singurătate 

mai nebună şi mai sinucigaşă decât cea 

a unui far maritim pe care l-am privegheat 

într-un amurg de toamnă ploioasă 

pe o coastă părăsită din county Kerry 

după o sută de ani de solitudine 

la marginea mării 

bătrânul far se pregătea să moară 

şi nu trebuia să fii un geniu să-nţelegi 

că un ochi de pradă îl pândea 

din slava cerului. 

Ah, să fi fost un paramedic acolo 

ca-n umbra unui mucenic aş fi sărutat 

nisipul de sub picioarele sale 

şi o supradoză de morfină ar fi curmat chinul 

bătrânului ostaş. 

Cine nu are urechi să asculte 

mai bine să tacă 

pentru tot atâtea ziduri există tot atâtea 
inimi. 

Ţie, noapte bogată îţi datorez 
toate luxaţiile astea şi fracturile mele 
şi această dureroasă desprindere de şold 
de data asta chiar am căzut adânc în tine 

şi niciodată nu mi-a fost mai greu 

până şi figura cu mersul pe brânci pare a da 

semne de oboseală. 

Când am plecat, nimic nu anunţa 

o călătorie spre capătul nopţii 

şi lucrurilor dragi le-am spus să mă aştepte 

cuminţi lângă vatră 

asta bănuiesc că într-un fel anume 

a mai liniştit cumva spiritele 

altfel gândul şi inima mea de javră 

nu m-ar fi însoţit adânc în noapte 

de suflet nici nu putea fi vorba, pe el demult 

nimic nu-1 mai mişcă din casă. 

Nu vă fie teamă 

le spuneam tovarăşilor mei de drum 
noaptea asta e aşa mai mult o metaforă 
a zilei 

pe calea aceasta 

nimeni nu s-a simţit în beznă 

sau singur vreodată 

veţi vedea, pregătiţi -vă! 

ceasul eroic îşi va bate monedă 

chiar aici sub chipurile voastre 

şi ca undele fine de apă ne vom revărsa 

cu toţii curând în marea pelerinilor lumii 

să-ntâmpinăm deci cu bucurie deplină 

Marile Sale Talazuri! 

Dar nu a fost aşa să fie 

mama ei de viaţă nu a fost 

şi niciodată noaptea nu a fost mai întunecată 

şi în acelaşi timp mai albă pentru mine 

şi cel mai tare 

mai tare chiar şi decât ecoul sălilor goale 

şi liniştea atâtor coridoare lipsite de oameni 

înspăimânta scrâşnetul de dinţi 

şuierând de la rădăcina etichetelor muzeale 

ca şi când un întreg popor 

s-ar fi târât în genunchi pe un drum de sare 

şi asta mi-a amintit de farul acela 

cu raza lui de lumină ce obosise călătorind 

peste ape 

şi, jenat ca niciodată, am simţit 
nevoia simplă de a-mi culca obrazul 
în culcuşul acela de pradă vânată 
unde coşmarul îşi are numele sale 
extrem de sonore 

şi unde îşi da duhul noaptea sălilor muzeale 
din lume. 

Of! nu credeam că se poate şi mai singur 
decât singur pe lume 
stam strânşi unii în alţii şi fiind noapte 
ne priveam toţi trei ca într-o oglindă 
în singurătate 

inima mea de javră începuse a tremura 
ca varga 

întunericul parcă îmbătrânise un pic 

şi odată cu el, alături de noi... cu ochii uimiţi 

ieşiţi din orbite 

se stingea fără vise şi ultima noapte albă 
a muzeelor lumii. 

despre viaţa ca spam 
sau cum doriţi dvs. 

tuturor celor ce mi-au scris, 
zi de zi, în ultimii 15 ani 
o listă foarteeee lungă... 



Ce aproape vă simt 

şi cât de mult vă iubesc, dragilor 

cu toate că nu vă cunosc 

dar cum altfel?!... mai ales pe dvs. 

stimată doamnă/dommnişoară 

ştiţi, ieri v-am zărit id-ul pe facebook 

strălucind ca un blitz peste o mare de like-uri 

aveaţi aerul unui copil răsfăţat 

... sau poate doar mi s-a părut 

şi ce nume exotic, ce nume frumos aveţi 

cu el odată aţi fi putut culca la pământ 

o pădure-ntreagă 

ca-n depărtata Tunguskă 

cine nu v-ar fi urmat atunci şi cu ochii închişi 

când eram cu toţii rebeli 

la auzul unui singur cuvânt 

tremuram ca plopii de şoapte cu noaptea 

pe noi 

şi dintre toţi cea mai sensibilă rămânea ea 
de frică nici nu ştiam cum să-i mai vorbim 
trupul ei transparent şi lichid ca apa 
din nimic exploda ca dinamita la soare 
eu abia de mă puteam abţine să nu ţip 
de fericire 

zburam amândoi oriunde 

cine de-acolo s-ar mai fi întors pradă şi viu 
înapoi?! 

... oh! cât de greu îmi este să ascund 

încă şi-acum 

viaţa de viaţă s-o ascund! 

Nu, nu! nu vă gândiţi 
stimată doamnă/dommnişoară 
cărţile în sine n-au nicio vină 
fiecare s-a hrănit în ţara asta flămând 
şi a crescut sărac 

- mărturia cea mai grea vine întotdeauna 
la urmă 

cu tot ce s-a ivit 
acum e târziu 

şi-n ani regretele şi-au cam pierdut 
din poezie 

noi n-am citit când trebuia literatură bună! 

de aceea şi oftez 
citindu-vă email -ul: 

- How do you do, my Iove? 

„Vă mulţumesc frumos!" - răspund în gând 

cutremurat ca un poet citit 

„azi sunt puţin mai bine!" 

atâta duioşie cum e cu putinţă?! 

de atâţia ani vă ascult uimit 

stimată doamnă/dommnişoară: 

- ...fancy a cuppa, my angel? 

şi eu încă, încă, nu vă pot răspunde! 

song: Fine Young Cannibals - She Drives 
Me Crazy 

vorbind despre fluturi 

(Blue Eyed Sailor) 

Alinei-Dora Tomna 



Suntem RARI, FRUMOŞI, MAIESTUOŞI, 

TRIMBULINZI... 
albinele de dragul nostru fac miere şi mor 
suntem inimaginabil de rari 
ceva între gâze şi spiriduşi 
cu degetele de la o singură mână 
putem struni 
ca pe o harpă 

umbra întreţesută în adânc a zecilor 
de suflete ascunse 

suntem frumoşi 
nu cerşim 

indescriptibil de frumoşi 

suntem ca Frida şi Diego 

numai ca tu nu ai mustaţă 

iar eu nu mă înfrupt din cadavre 

dar chiar şi aşa... în ciuda acestor carenţe 

se pare că o lume întreagă ne divinizează 

şi tu bucură-te, bucură-te 

Eva nopţilor mele albe 

că atâţia credincioşi ne poartă chipul tatuat 

pe cochiliile lor de sidef 

noi care am respirat aerul ăla îmbâcsit 

de praful de puşcă al archebuzelor spaniole 

din vecinătatea zeului Montezuma 

la Tenochtitlan 

şi am făcut dragoste în timpul revoluţiei 
din Mexic, zece ani cu aceeaşi pasiune 
când cu doi pesos orice gringo îşi putea 
cumpăra un cal, un Wincester, o bandulieră 
grea de păcate şi sufletele a două sute 
de ţărani umbrite sub sombrero de foame... 
Viva Zapata! 

şi suntem maiestuoşi, vezi bine 

din moment ce în fiecare dimineaţă 

ca să ne putem dezmorţi oasele reumatice 

reuşim cu siluetele noastre să ridicăm 

puţin câte puţin, milimetru cu milimetru 

tulpana cerului dezvelind picioarele 

Domnului 

mama ei de anatomie divină şi lirică! 

mai mult o broderie transparentă de sânge 

şi nervi fără scăpare 

nu degeaba se spune că de grija noastră 

tremură sub smalţ cobaltul porţelanului 

Sevres din serviciul reginei Angliei 

da, da, ai auzit bine! nu e o poantă 

aşa, bătrân şi cu mintea rămasă 

printre curcubeiele de lumină ale secolului 

al XVIII-lea 

el încă mai denotă o remarcabilă conştiinţă 
(avea dreptate Proust când povestea) 
de aceea ţi-am şi spus să căutăm 
după moarte găzduire în una din marile 
colecţii ale lumii 

suntem trimbulinzi 

şi dacă n-am avea o inimă atât de grea 
o singură vocală ne-ar putea arunca taman 
la limita universului 
într-atât suntem de uşori, vulnerabili 
şi pe cale de dispariţie! 

dar ţie nu-ţi pasă 
zău că nu-ţi pasă 

râzi, râzi şi cu nonşalanţă risipeşti 
prin pulberea oricărui drum 
şi în dreptul oricărui drumeţ argintul 
slovelor tale 

toţi şi-au făcut coliere de piatră 
din secundele timpului tău 
chiar şi atunci când te invit să muşcăm 
din norii de gheaţă 

- privindu-ţi pofta de viaţă - mi-e frică 
să nu te pierd 

într-atăt îmi eşti de dragă, copilă nebună 
şi ăsta e un sentiment mai rău ca după 
moartea lui John Lennon, dacă îţi mai 
aminteşti 

Şi... da 

lumea a început cu noi şi cu noi odată 

îşi va face şi ea valiza în grabă 

iar universul de care aminteai într-un poem 

va înceta să mai tuşească 

se va subţia începând de la bază 

şi în numai o vară 

pământul va arată deplorabil 

ca o gară deraiată cu trupul bătrân schilodit 

printre şine 

FERICIŢI... 

„oamenii mai curând ne vor ierta o crimă 
decât ..." 

de aceea îţi zic: „Hai, s-o facem!" 
(suspansul mă disperă, niciodată nu am avut 
răbdarea să privesc un film cap-coadă) 
putem termina acum... într-un mod festiv 
cu lumânări şi cu tacâm de argint 
plămân rablagit lângă plămân tabagic 
vom muri spate în spate 
aici, pe masa asta de disecţie a poemului 
cu o unică şi ultimă respiraţie vom apăsa 
fredonând butonul fast-forward 
până la capăt 

... ca dintr-o icoană făcătoare de minuni 

sub bisturiu 

din piepturile noastre 

- al tău din marmură albă ca zăpăda eternă a 
muntelui Salkantay din Peru 

- al meu din marmură neagră ca durerea 
învinsă a lui Makeba trăind departe de Africa 

vor ţâşni numai zboruri... zboruri 
Multiple, Desăvârşite şi împerecheate 
Zboruri 

toţi zeloţii vor spune „Ooh ! ...oh!" 

şi „Oh!" se va numi toată înţelegerea lor 

existenţială 

de-acum îi vom lăsa să se adape 
noi nu le vom mai spune nici pâs 

cuminţi şi zâmbitori 

...NE VOM URCA PE GENUNCHII 

BUNICILOR NOŞTRI. 

din nou 

tu vei avea trei ani, eu şase 

o vârstă numai bine aleasă 

Si bemol-urilor cântărilor din noua Casă. 



song: Mia Maestro - Blue Eyed Sailor 

un pohem cât un pachet de ţigări 



„Stăruim! 

Consumul excesiv de tutun încetineşte rata 
de creştere a şeptelului de bovine!" 

dintr-un raport medieval 
al Nunţiului Papal în Indiile de Vest 

sec. al XV-lea 



nu-mi aduc aminte nici când şi nici cine 

mi-a azvârlit pachetul ăsta de ţigări sub nas 

pe vremea aceea nu începusem 

să mă gândesc serios la fumat 

nici măcar aşa, ca la o posibilitate: 

să stau întins pe iarbă, vara sub un copac 

să fie duminică, tot soarele afară 

raiul aproape 

şi eu să-mi imaginez totul 

ca şi cum m-aş fi gândit la o femeie 

cum altfel abia înfiinţat să mă pot apropia 

de o idee absolut necunoscută 

...să facem cunoştinţă: 

- Bună! eu sunt Manuel 

(întind mâna) 

tu cine dracu eşti de trebuie să-mi pari 
necesară? 

Doamne, înnebunesc... trecut în şeptelul tău 
de fumători şi nici măcar nu mi-am dorit 
sau măcar să fi ştiu la ce mă pot aştepta 
chiar şi aşa, fără iubite şi fără fanfare 
tot ar fi trebuit să ştiu 

dacă e de bine sau dacă e de rău 

dacă e moral sau imoral 

dacă i-aş putea face faţă fără să plâng 

ori 

dacă aş putea plonja gol-goluţ 

în matca fierbinte a zilelor mele 

direct şi fără fisuri de menise. 

Ah, dacă aş fi ştiut, dacă aş fi ştiut! 

ori dacă aş fi putut măcar alterna 

fără regrete, fără durere 

fumatul intens cu jogging-ul pe coridorul 

de zbor al unui aerodrom în plină viteză 

sau cu o porţie de vid 

sau cu o bucată mai dulce dintr-un cais 

sau cu pierderea prietenilor, ori a soţiei 

şi a tuturor normelor revoluţionare 

sau cu „băgatul în vene" 

ori cu băutul în pauzele de masă 

şi dintre blocuri 

înainte şi după 

sau dacă măcar aş fi putut „trage pe nas" 
încât să pot da frâu liber unor extrem 
de reuşite cerculeţe de fum fără să supăr 
pe nimeni în jur 

şi asta să fi fost toată Olimpiada mea pe viaţă 
ori 

să fi putut cumva fenta şi să fi tras mai puţin 
în piept 

fără riscul acestor puternice acumulări 

de noxe în alveolele căptuşite cu piele de 

căprioară ale plămânilor mei 

poate atunci şi Universul s-ar fi poziţionat 

o ţâră mai bine (vorba ştiu eu cui) 

chiar dacă în inimă aş fi primit în continuare 

deversarea stupidă a surplusului de nicotină 

noapte de noapte, cu tona, numai chimicale 

şi pe deasupra scâncetul ăla de hienă 

al reproşurilor înlănţuite şi al orelor înecate 

din exasperare în fum până la obnubilaţie. 

Ah, dacă aş fi ştiut, dacă aş fi ştiut! 

sau măcar dacă aş fi înţeles de la bun început 

ce dezastru provoacă dependenţa 

precum visul utopic, mila şi indiferenţa 

asociată la răutatea lumii 

sau măcar dacă nu mi s-ar mai fi umplut 

zilnic tolba cu deziluzii 

până la cota de avarie: 

depresie, nebunie si crimă 

şi aş fi putut opta la final de act între două 

variante de cancer şi o doză „strung" 

de amfetamină 

dar nu! prea multe sunt la care Tu spui: 
Nu şi Nu 

la toate câte sunt de gândit, de rezolvat 
şi de suportat 

şi asta dintr-o dată şi fără resurse 

Of! sunt un sărman fumător! cu o singură 

„unghie" pe zi 

jocul ăsta lipsit de fairplay o să-mi macine 

nervii până vor deveni pudră 

şi nici măcar nu mi-ai imprimat pe ambalaj 

numărul de cuie disponibile 

- nimic nu mai poate fi adăugat 

doar consumat - 

şi eu cum să-mi pot organiza viaţa 
orele de muncă, pensia şi tot ultragiul 
şi ce să aleg şi ce să las deoparte 
„sentimentul tragic al vieţii"? 

... de el aş putea uşor să mă dispensez 
ca şi de multe alte gogoriţe intelectuale 
de parcă eu şi cu animalul inimii mele am fi 
dispuşi să murim, aşa, politicos 
şi lipsiţi de rezerve! 

apoi imaginea aceea sinistră şi insinuarea 
din textul anti-reclamă : 

„Fumatul dăunează grav libertăţii şi 

frumuseţii 
mersului bun al circulaţiei în jos şi în sus 
la stânga şi la dreapta 
şi mersului pe loc 
precum şi sentimentelor 
fiilor 

părinţilor, nepoţilor şi chiar şi 
ale stră-strănepoţilor în egală măsură" 

şi asta în timp ce Tu continui să-mi vorbeşti 

tainic 

despre rostul unor lumi suprapuse 
şi despre asumarea singurei libertăţi posibile 

... fuck (text missing) ... 

Ah, Doamne! Dumnezeul meu nedrept 
ar fi trebuit să te naşti copil 
şi nicidecum bătrân 

atunci şi numai atunci am fi avut amândoi 
un numitor comun. 

12-13 ianuarie 2014 
song: Fugees - Fu-Gee-La 

Am avut convingerea că voi muri aşa, 
în linişte, purtat şi înconjurat de ape străine 
pe nava asta construită din lemnul unor lumi 
disparate. Dar nu, continentul semenilor pe 
care prea devreme l-am părăsit continuă să 
danseze cu luminile şi vocile lui în depărta- 
rea nesfârşitului ocean. Noaptea, valuri 
zdrenţuite scăpate de sub tăişul Lunii îmi 
aduc veşti dinspre acesta şi atunci, singura 
fiinţă care mă-nsoţeşte începe să mă tulbure 
profund, reuşind pentru ceasuri întregi să-mi 
domine gândurile cu zbuciumul ei. 

Mi-am început viaţa cu un paşaport 
expirat. Nu aş fi crezut şi nici părinţii mei, 
care de comun acord cu cei ai lui Borges 
m-au zămislit pentru „jocul riscant şi frumos 
al vieţii". Nu mă întrebaţi cum au reuşit ai 
mei pe sub cortina de fier a comunismului să 
intre în rezonanţă cu părinţii poetului 
argentinian. Nu i-aş fi bănuit şi nici nu-mi 
mai bat capul căci, în definitiv, niciodată nu 
voi putea desluşi durata unui ecou. 
Rezultatul însă a confirmat modelul ales şi 
am ajuns să înfăptuiesc la rându-mi „cel mai 
grav dintre păcatele pe care le poate comite 
un om: n-am fost fericit." 1 



1 Jorge Juis Borges, Remuşcare 



Dar viaţa omului nu se poate împlini 
din seva unui singur adevăr, fie acesta şi unul 
major. Şi, din inerţie, ori din compasiune 
pentru păcatul meu, m-am pornit prin lume 
să-i găsesc pereche. 

Recunosc, nu a fost uşor şi, în pofida 
străduinţelor mele, abia am reuşit... după 
mai bine de 20 de ani să-i aduc tovarăş bun: 
Singurătatea. 

Biet animal adulmecându-şi încă pe 
ape sălaşul, scrijelind zi şi noapte în carcasa 
unui mort. 

De-acum nu-1 mai pot minţi ca 
altădată. La început şi nava asta arăta altfel. 
„Focul" îi era foc, tambuchiul zdravăn, iar 
măiastrele vele - aripi crescute firesc din 
fernambucul catargului. încă-mi mai 
amintesc muzica speranţei din ziua în care 
am părăsit portul. Flick-flack-urile tovarăşu- 
lui meu de drum şi mulţimea pe chei 
ovaţionând ori de câte ori acesta atingea cu 
arcuirea trupului său flamura arborată sub 
semnul tinereţii. Era vară. Cineva a strigat: 
apele vă vor potoli avântul! Am râs. Oceanul 
în radă fierbea. De aceea, ori poate şi din alte 
cauze, am decis atunci să smulg ancora 
acestei corăbii aruncând-o pradă definitiv 
uscatului. Nu aveam nevoie de ea şi fierul ei 
ruginit nici măcar nu a vibrat prin aer mai 
înainte de a-şi înfige râtul în piatra 
caldarâmului din docuri. 



Cei de pe mal amuţiseră. Temerar 
le-am strigat: „Oceanul va fi mai primitor 
decât umanitatea voastră!" Nu-mi păsa, 
numai aşa mă puteam bucura de orizont şi 
fără a privi înapoi, alunecând pe ape cu 
uşurinţa visării, mi-am desprins nava din 
împresurarea portului. 

îl aud urlând şi-n torentul vocalelor 
sale drugii de fier ai tăcerii mele vibrează 
căpătând vinovaţi strălucirea disperată a 
colţilor săi. 

Cu anii, acest jurnal de bord a devenit 
doar un presspapier al gândurilor şi între 
copertele lui ca într-un ierbar s-a aşezat docil 
laolaltă tot ce am ucis: speranţele căutării şi 
cele ale regăsirii. Navigând după poziţia 
stelelor, îmi părea uneori că aş privi 
pământul din apropierea lor, ca pe o ţintă... 
aflată la ani-lumină distanţă. Alteori însă 
simţeam că mă apropii de ţărmul semenilor 
mei şi, tulburat, porneam să-mi pregătesc 
discursul revederii: „ce am eu de spus 
Umanităţii?"* 

Doar aparţineam aceluiaşi continent, 
nu? Numai aşa mă puteam încredinţa că 
regăsirea nu-mi va fi refuzată şi, fugind din 
vecinătatea păcatelor mele, uitam pentru 
câteva ceasuri că minima penitenţă impusă 
oricărui fugar reîntors acasă era tăcerea. Dar 
rătăcirile mele m-au ajutat în cele din urmă 



2 Mihail Bulgakov 



să înţeleg: nu eu eram cel ce visa sub bolta 
stelelor imune, ci doar singurătatea-mi 
reitera batjocoritor prin fiinţă ecourile unei 
lumi apuse. 

De aceea am hotărât să nu răpesc 
nimic din puterea timpului şi mă bucur acum 
că nu sunt un zeu nevoit să-şi supravieţu- 
iască. 

îi privesc silueta. Gândul de-a 
îmbătrâni împreună mă-ngheaţă. 

Au existat desigur momente în care 
am încercat cu disperare să-1 rechem 
aproape. Trădările însă întotdeauna au 
însemnat mai mult pentru fiecare dintre noi 
şi da, „nu am reuşit nicicând să-i fiu 
prieten" 3. Mai mult de atât, nici măcar 
acestui secret nu i-am putut găsi un 
confident. 

Avatarurile omului singur sunt greu 
de înţeles şi, deşi în singurătatea deplină e 
uşor a renunţa, a trebuit să treacă ceva timp 
până să-mi dau seama că există un singur 
mod maritim de-a străbate: am hotărât să-i 
redau matelotului meu libertatea. 

... fără regrete apoi îmi voi putea 
priveghea în linişte singurătatea. 

S.O.S.! Animal la apă! 

"KOHeiţ" 



...si dezastrul 

9 

abia începe! 



"Iată un om - cu faţă ageră şi ostenită 
până la tristeţe, poate repara şi făuri orice, 
dar el însuşi a dus o viaţă făra meşteşug," 

(A Platonov -Cevengur) 



